দুইবারে হবে এবারের ইজতেমায় আখেরি মোনাজাত?
আগামী ১৫-১৮ ফেব্রুয়ারি তথা চার দিনব্যাপী ঐক্যবদ্ধভাবে টঙ্গীর তুরাগ নদীর তীরে বিশ্ব ইজতেমা অনুষ্ঠিত হবে।







মঙ্গলবার বিকাল সাড়ে ৪টায় মন্ত্রণালয়ের সভাকক্ষে সাংবাদিকদের ধর্ম প্রতিমন্ত্রী আলহাজ অ্যাডভোকেট শেখ মো. আব্দুল্লাহ এ কথা জানান।




চার দিন ইজতেমা বিষয়ে ওই সভাকক্ষে প্রতিমন্ত্রী জানান, প্রথম দুই দিন ইজতেমা পরিচালনা করবেন মাওলানা জুবায়ের এবং শেষের দুই দিন ইজতেমা পরিচালনা করবেন সৈয়দ ওয়াসিফ ইসলাম।
তাহলে আখেরি মোনাজাত কে পরিচালনা করবেন সে বিষয়ে বড় একটা প্রশ্ন রয়ে যায় ওই সভায়।
সেসময় আখেরি মোনাজাত বিষয়ে দুই গ্রুপের কেউ ছাড় দিতে রাজি হননি বলে জানা গেছে। এ বিষয়ে ধর্ম প্রতিমন্ত্রী কোনো হস্তক্ষেপও করেননি।
তবে সরকারের পক্ষ থেকে আশা করা হচ্ছে চার দিন ইজতেমার বয়ান শুনে উপস্থিত তাবলিগের মুরব্বিরা আখেরি মোনাজাত পরিচালনাকারী নির্ধারণ করে নিতে পারবেন।
মঙ্গলবার সন্ধ্যায় সচিবালয়ে এক প্রেসব্রিফিং এ ধর্ম প্রতিমন্ত্রী জানান,  সরকার আখেরি মোনাজাত করা বা না করার বিষয়ে কিছু বলবে না।
তবে নাম প্রকাশ না করার শর্তে ধর্ম মন্ত্রণালয়ের এক শীর্ষ কর্মকর্তা জানিয়েছেন, চার দিনের ইজতেমায় দুবার আখেরি মোনাজাত হতে পারে।
অর্থাৎ মাওলানা জুবায়ের পরিচালনায় প্রথম দুই দিন ইজতেমার শেষে একটি মোনাজাত এবং সৈয়দ ওয়াসিফ ইসলামের পরিচালনায় শেষের দুই দিন ইজতেমায় দ্বিতীয় আখেরি মোনাজাত অনুষ্ঠিত হতে পারে।
আখেরি মোনাজাত কে পরিচালনা করবেন তা নিয়ে দুটি পক্ষের মধ্যে তীব্র দ্বন্দ্ব রয়েছে বলে এমনটা হতে পারে বলে জানান তিনি।

আগামী ১৫-১৮ ফেব্রুয়ারি তথা চার দিনব্যাপী ঐক্যবদ্ধভাবে টঙ্গীর তুরাগ নদীর তীরে বিশ্ব ইজতেমা অনুষ্ঠিত হবে।